‘คปภ.’ยังไม่ลดเงินสมทบบริษัทกลางฯ
คปภ.ยังไม่ลดเงินสมทบบริษัทกลางฯ เหลือ 7.25% ขอเวลาดูผลวิจัยทีดีอาร์ไอ
26 ม.ค. 2558

คปภ.ยังไม่ลดเงินสมทบบริษัทกลางฯ เหลือ 7.25% ขอเวลาดูผลวิจัยทีดีอาร์ไอ
นายประเวช องอาจสิทธิกุล เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในการประชุมคณะกรรมการ (บอร์ด) คปภ. ครั้งล่าสุด ยังไม่มีการพิจารณาเรื่องที่สมาคมประกันวินาศภัยไทย ขอลดเงินสมทบเข้าบริษัทกลางคุ้มครองผู้ประสบภัยจากรถ (บริษัทกลางฯ) เหลือ 7.25% จากปัจจุบันที่เก็บอยู่ 12.25% ซึ่งเป็นเงินสมทบจากการนำเบี้ยประกัน พ.ร.บ.รถยนต์ มาอุดหนุนบริษัทกลางฯ ที่ขาดทุนเพราะรับประกันภัยรถจักรยานยนต์
ทั้งนี้ บอร์ด คปภ.ต้องการจะดำเนินการตามที่สถาบันวิจัยเพื่อการพัฒนาประเทศไทย (ทีดีอาร์ไอ) เสนอว่าควรปรับปรุงการประกันภัยรถภาคบังคับ หรือ พ.ร.บ.เชิงบูรณาการให้สะท้อนภาพความเป็นจริงให้มากที่สุด เพื่อเพิ่มประสิทธิภาพการประกันภัยรถภาคบังคับ เช่น ธุรกิจใดที่มีผลขาดทุนสูงควรจะปรับเบี้ยให้สอดคล้องกับความเป็นจริง จากปัจจุบันการรับประกันภัยตามพระราชบัญญัติ (พ.ร.บ.) คุ้มครองผู้ประสบภัยจากรถยนต์ มีการนำเบี้ยประกันรถยนต์ไปอุดหนุนผลขาดทุนประกันรถจักรยานยนต์ ทำให้กลไกตลาดบิดเบือนไปจากความเป็นจริง
“ทีดีอาร์ไอเสนอในหลายประเด็น ซึ่งเป็นการวิจัยต่อเนื่องจากปี 2556 และผลออกมาต้นปี 2557 ในปีนี้จะเดินหน้าต่อเนื่อง โดยบางเรื่องให้อำนาจ คปภ.สามารถตัดสินใจได้ บางเรื่องให้อำนาจบอร์ด คปภ.ตัดสินใจ และบางเรื่องต้องแก้กฎหมาย ซึ่งสัปดาห์ที่ผ่านมาได้ตั้งคณะทำงานร่วมระหว่างทีดีอาร์ไอ ตัวแทนจากสมาคมประกันวินาศภัย และ คปภ.ผลสรุปน่าจะออกมาไตรมาสแรกว่าจะต้องแก้ไขอย่างไร” นายประเวช กล่าว
นายอานนท์ วังวสุ นายกสมาคมประกันวินาศภัยไทย กล่าวว่า บริษัทประกันวินาศภัยลงมติขอลดเงินสมทบส่งบริษัทกลางคุ้มครองผู้ประสบภัยจากรถ (บริษัทกลางฯ) ลง 5% จาก 12.25% เหลือ 7.25% เพราะเห็นว่าบริษัทกลางฯ สามารถบริหารจัดการต้นทุนได้อย่างมีประสิทธิภาพ ผ่านการรณรงค์ลดอุบัติเหตุและการดำเนินงานภายใน ทำให้มีผลขาดทุนลดลงอย่างต่อเนื่อง เงินสมทบที่ระดับ 7.25% จึงเพียงพอที่จะสนับสนุนให้บริษัทกลางฯ สามารถดำเนินธุรกิจต่อไปได้
“บริษัทกลางฯ ไม่ใช่องค์กรที่แสวงหากำไร เมื่อผลขาดทุนลดลง และสามารถบริหารจัดการภายใต้เบี้ยประกันภัยรับ จึงควรจะลดเงินสมทบลง ซึ่งเป็นข้อตกลงตั้งแต่ตั้งบริษัทกลางฯ” นายอานนท์ กล่าว
นายประสิทธิ์ คำเกิด รองกรรมการผู้จัดการ ด้านปฏิบัติการ บริษัทกลางฯ กล่าวว่า บริษัทจะได้รับเงินสมทบปีละ 12.25% หรือเป็นเงินประมาณ 600 ล้านบาท จากการรณรงค์ลดอุบัติเหตุและการนำเทคโนโลยีเข้ามาจัดการสินไหม ทำให้ค่าสินไหมทดแทนในปี 2557 อยู่ที่ 64% จากเบี้ยรับรวม 3,900 ล้านบาท